b'\n_START_ARTICLE_\nFundaci\xc3\xb3 Joan Maragall Cristianisme i Cultura\n_START_SECTION_\nObjectius, activitat i publicacions\n_START_PARAGRAPH_\nEls objectius de la Fundaci\xc3\xb3 s\xe2\x80\x99agrupen en quatre eixos principals, que vertebren transversalment tots els seus programes i actuacions: 1) La creaci\xc3\xb3 d\xe2\x80\x99un pensament propi, que sigui significatiu i cre\xc3\xafble, 2) el di\xc3\xa0leg i el debat entre el pensament cristi\xc3\xa0 i la cultura actual, 3) la contribuci\xc3\xb3 a la formaci\xc3\xb3 permanent i 4) la difusi\xc3\xb3 del pensament cristi\xc3\xa0 inculturat en la contemporane\xc3\xaftat. _NEWLINE_L\'entitat organitza simposis, cursos, seminaris, cicles de confer\xc3\xa8ncies, taules rodones, etc., sola o en col\xc2\xb7laboraci\xc3\xb3 amb altres entitats culturals. Convoca el Premi Joan Maragall per a una obra d\xe2\x80\x99assaig o d\xe2\x80\x99investigaci\xc3\xb3 sobre cristianisme i cultura i proporciona l\'Ajut a la Formaci\xc3\xb3. _NEWLINE_Entre les seves activitats cal destacar:\n_START_SECTION_\nAula Joan Maragall\n_START_PARAGRAPH_\nAmb la finalitat de difondre el pensament cristi\xc3\xa0 punter i suscitar debat, la Fundaci\xc3\xb3 Joan Maragall invita anualment una personalitat de relleu internacional en el pensament cristi\xc3\xa0 (te\xc3\xb2leg, fil\xc3\xb2sof, cient\xc3\xadfic social, assagista, escriptor\xe2\x80\xa6) per fer una jornada de reflexi\xc3\xb3, ja sigui expressant sint\xc3\xa8ticament el seu pensament ja elaborat, ja sigui desenvolupant una tem\xc3\xa0tica nova a la seva elecci\xc3\xb3. Aix\xc3\xad, el Patronat de la fundaci\xc3\xb3 convida un professor o intel\xc2\xb7lectual de reconegut prestigi en una sessi\xc3\xb3 destinada a persones relacionades directament amb el tema proposat pel ponent i que puguin dialogar amb ell.\n_START_SECTION_\nCongr\xc3\xa9s de Q\xc3\xbcestions de Vida Cristiana\n_START_PARAGRAPH_\nL\xe2\x80\x99objectiu d\xe2\x80\x99aquest f\xc3\xb2rum biennal de debat, impulsat per la Fundaci\xc3\xb3 Joan Maragall i l\xe2\x80\x99Abadia de Montserrat, \xc3\xa9s construir un espai en el qual intel\xc2\xb7lectuals i acad\xc3\xa8mics, creients i no creients, dialoguin i reflexionin conjuntament sobre el paper que poden jugar determinats valors compartits per la tradici\xc3\xb3 cristiana i per la tradici\xc3\xb3 laica en la recuperaci\xc3\xb3 d\xe2\x80\x99un projecte s\xc3\xb2lid de societat.\n_START_SECTION_\nSeminaris\n_START_PARAGRAPH_\nAmb la seva voluntat de ser un espai de trobada del di\xc3\xa0leg cristi\xc3\xa0 inculturat, la Fundaci\xc3\xb3 Joan Maragall agrupa un total de 7 seminaris interns que busquen el treball continuat i la reflexi\xc3\xb3 i investigaci\xc3\xb3 dels diferents \xc3\xa0mbits de pensament de la fundaci\xc3\xb3: "art i cristianisme", "comunicaci\xc3\xb3 i religi\xc3\xb3", "filosofia i cristianisme", "hist\xc3\xb2ria", "inculturaci\xc3\xb3 de la fe al segle XXI", "l\'islam a Catalunya", "patrimoni sacre" i "realitat econ\xc3\xb2mica i desenvolupament hum\xc3\xa0 integral".\n_START_SECTION_\nPublicacions\n_START_PARAGRAPH_\nT\xc3\xa9 una doble l\xc3\xadnia de publicacions d\xe2\x80\x99assaig: els llibres de la col\xc2\xb7lecci\xc3\xb3  \xe2\x80\x9cCristianisme i cultura\xe2\x80\x9d (en coedici\xc3\xb3 amb Viena Edicions) i els Quaderns de la Fundaci\xc3\xb3 Joan Maragall (en coedici\xc3\xb3 amb l\xe2\x80\x99Editorial Claret). A aquestes col\xc2\xb7leccions, s\xe2\x80\x99hi afegeix des del 2008 la revista Q\xc3\xbcestions de Vida Cristiana (en coedici\xc3\xb3 amb les Publicacions de l\xe2\x80\x99Abadia de Montserrat)._NEWLINE_Des de l\xe2\x80\x99any 1990 la Fundaci\xc3\xb3 Joan Maragall convoca un premi d\xe2\x80\x99assaig sobre el tema de Cristianisme i Cultura\xcb\x90 Premi Joan Maragall. Molts del treballs originals premiats s\xc3\xb3n recollits en la col\xc2\xb7lecci\xc3\xb3 Cristianisme i Cultura.'